Bakkiebestuurder kies hasepad oor 'onwettige vuurwerk' | Netwerk24
Deur Jackie Kruger 03 Januarie 2019 15:38
Die bestuurder van 'n bakkie met vermoedelik onwettige vuurwerk het weggehardloop tydens 'n klopjag wat deur die Garden Route-dierebeskermingsvereniging (DBV) in George in die Suid-Kaap geïnisieer is.
Dié klopjag, die eerste in sy soort wat op onwettige vuurwerk beslag lê, het Oujaarsdag in George se middedorp en die woongebied Blanco plaasgevind.
Dit is 'n inisiatief van die DBV in samewerking met die polisie.
Salome Bruyns, senior inspekteur van die DBV, en Gerda Reynders, nog 'n DBV-inspekteur, het die polisie se eenheid vir openbare orde, asook ander polisie- en wetstoepassingsbeamptes op soek na onwettige vuurwerk vergesel, sê Wendy Jones, voorsitter van die Garden Route-DBV.
Van die handelaars het blykbaar openlik onwettige vuurwerk verkoop. Omstreeks etenstyd het Bruyns 'n bakkie met vuurwerk in die middedorp opgemerk. Die bakkie se bestuurder het weggehardloop en Bruyns moes langer as twee uur by die bakkie waghou totdat die polisie op die bakkie en vuurwerk beslag kon lê.
Volgens Jones is ook beslag gelê op verskeie ander vuurwerk en die klopjag word as baie suksesvol beskou.
Ondanks die klopjag en die munisipale verbod op die afvuur van vuurwerk sonder 'n geldige permit, het talle angsbevange diere by die DBV beland nadat hulle uit vrees vir die geraas weggehardloop het.
Volgens Jones het mense reeds op 30 Desember 2018 onwettige vuurwerk in George se woongebiede begin skiet.
Van die voorvalle wat die DBV moes hanteer, was 'n hond wat deur twee groter angsbevange honde gebyt is toe hulle vir vuurwerk gevlug het.
"Daar het ook drie honde in 'n winkelsentrum beland en nog een in 'n drein," sê Jones.
Volgens haar het die DBV-personeel hard gewerk ondanks moeilike omstandighede om die diere te help en sal die DBV vanjaar sy stryd teen onwettige vuurwerk voortsit.
Mense wat hul troeteldiere soek, kan die DBV by 044 878 1990 skakel, of sy perseel in Ossie Urbanweg in George se nywerheidsgebied besoek.